Bácsalmás Város Önkormányzatának
                Képviselő-testülete 
K i v o n a t 

a Bácsalmás Város Önkormányzata Képviselő-testületének
2025. május 27-i soros nyílt ülésének jegyzőkönyvéből 

(Kihagyva a kihagyandókat.)

112/2025. (V. 27.) Bácsalmás v. öh.

Napirend megállapítása 	Határozat

I. Bácsalmás Város Önkormányzatának Képviselő-testülete a 2025. május 27-i soros ülésén a következő napirendi pontokat tárgyalja meg:

1. Beszámoló a közrend, közbiztonság 2024. évi helyzetéről (6. sz. előterjesztés)
2. A Bajai Hivatásos Tűzoltóság Parancsnokának beszámolója Bácsalmás 2024. évi tűzvédelmi helyzetéről, a tűzvédelem érdekében tett intézkedésekről és az azzal kapcsolatos feladatokról (13. sz. előterjesztés)
3. Jelentés a lejárt határidejű határozatok végrehajtásáról és a legutóbbi testületi ülés óta átruházott hatáskörben hozott döntésekről (1. sz. előterjesztés)
4. Polgármesteri tájékoztató a két ülés között tett fontosabb intézkedésekről (szóbeli)
5. Az önkormányzat munkáját érintő jogszabályokról és a Bácsalmási Közös Önkormányzati Hivatal munkájáról szóló 2025. május havi jegyzői tájékoztató (3. sz. előterjesztés)
6. Az önkormányzat 2025. évi költségvetésének I. módosítása (4. sz. előterjesztés)
7. A helyi jelentőségű védett természeti területek védettségének fenntartásáról és védetté nyilvánításáról szóló 15/2024. (XI. 28.) önkormányzati rendelet módosítása (5. sz. előterjesztés)
8. Átfogó értékelés a helyi önkormányzat gyermekjóléti és gyermekvédelmi feladatainak 2024. évi ellátásáról (7. sz. előterjesztés)
9. A Bácsalmási Önkormányzati Közszolgáltatási Közhasznú Nkft. 2024. évi beszámolója és közhasznúsági melléklete, ill. tájékoztató a racionalizálás eredményeiről (8. sz. előterjesztés)
10. Beszámoló a földprogram 2024. évi tapasztalatairól (9. sz. előterjesztés)
11. A Bácsalmásért Feldolgozó és Értékesítő Start Szociális Szövetkezet 2024. évi egyszerűsített mérlegbeszámolója (10. sz. előterjesztés)
12. A Bácsalmási Start Szolgáltató Szociális Szövetkezet 2024. évi egyszerűsített mérlegbeszámolója (11. sz. előterjesztés)
13. Beszámoló a Felső-Bácskai Regionális Szilárd Hulladéklerakó Önkormányzati Társulás 2024. évi működéséről (12. sz. előterjesztés)
14. Óvodai csoport- és álláshely-számok meghatározása a 2025/2026-os nevelési évre (14. sz. előterjesztés)
15. A bácsalmási II. számú felnőtt háziorvosi körzethez tartozó ingóságok megvásárlása (15. sz. előterjesztés)
16. Megbízási szerződés megkötése ingatlanközvetítésre a Bácsalmás, Szt. János u. 13. szám alatti, volt „Lottózó” épületrész bérbeadására (16. sz. előterjesztés)
17. Megbízási szerződés megkötése ingatlanközvetítésre a Bácsalmás, Hősök tere 3. szám alatti, volt „MVM iroda” épületrész bérbeadására (17. sz. előterjesztés)
18. Óvoda–bölcsődei ellátásról és intézmény átadásról szóló megállapodás felülvizsgálata (18. sz. előterjesztés)
19. Bácsalmási Közös Önkormányzati Hivatalt létrehozó megállapodás módosítása (19. sz. előterjesztés)
20. A Bácsalmás belterület 1716/10 helyrajzi számú, közművekkel ellátott iparterületi parcella bérlésére beérkezett pályázatok értékelése, döntés a bérbeadásról (20. sz. előterjesztés)
21. A Bácsalmás, Szent János u. 30. házszámú társasház ingatlan tetőszerkezetének felújítása (21. sz. előterjesztés)

II.	Jelen határozat normatív határozat.

A határozatról értesül:
- kivonattal:	1. Németh Balázs polgármester
		2. Patocskai Ibolya jegyző, általa az osztályvezetők

K. m. f.
	Németh Balázs s.k.	Patocskai Ibolya s.k.
	polgármester	jegyző

	Somogyiné dr. Gazdag Andrea Eszter s.k.	Nagy Gábor s.k.
képviselők, jegyzőkönyv-hitelesítők


A kivonat hiteles.
Bácsalmás, 2025. május 28.        Zobokiné Bite Gyöngyi testületi adminisztrátor




A határozat kihirdetése megtörtént.
Bácsalmás, 2025. május 28.



	Patocskai Ibolya 
	jegyző

Bácsalmás Város Önkormányzatának
                Képviselő-testülete 
K i v o n a t 

a Bácsalmás Város Önkormányzata Képviselő-testületének
2025. május 27-i soros nyílt ülésének jegyzőkönyvéből 

(Kihagyva a kihagyandókat.)

129/2025. (V. 27.) Bácsalmás v. öh.

Bácsalmási Közös Önkormányzati 
Hivatalt létrehozó megállapodás 
módosítása 	Határozat

1.	Bácsalmás Város Önkormányzatának Képviselő-testülete (a továbbiakban: Képviselő-testület) a Bácsalmási Közös Önkormányzati Hivatal létrehozásáról szóló módosított megállapodást az előterjesztés és jelen határozat melléklete szerint 2025. június 1. napjával jóváhagyja.

2.	A Képviselő-testület felhatalmazza Németh Balázs polgármestert és Patocskai Ibolya jegyzőt a szükséges intézkedések megtételére. 

3. Jelen határozat normatív határozat.

Határidő: 2025. június 1. 
Felelős: Németh Balázs polgármester

Operatív felelős: Patocskai Ibolya jegyző 

A határozatról értesülnek:
- kivonattal:	1. Németh Balázs polgármester
2. Patocskai Ibolya jegyző
		3. Horváth István Attila PBÜ osztályvezető
		4. Prikidánovics Antal szociális és hatósági osztályvezető
		5. Csikéria Község Önkormányzata

K. m. f.

	Németh Balázs s.k.	Patocskai Ibolya s.k.
	polgármester	jegyző

	Somogyiné dr. Gazdag Andrea Eszter s.k.	Nagy Gábor s.k.
képviselők, jegyzőkönyv-hitelesítők


A kivonat hiteles.
Bácsalmás, 2025. május 28. 

Zobokiné Bite Gyöngyi 
testületi adminisztrátor



A határozat kihirdetése megtörtént.
Bácsalmás, 2025. május 28.



	Patocskai Ibolya 
	jegyző


Melléklet a 129/2025. (V. 27.) Bácsalmás v. öh. jelölésű határozathoz


»Közös Önkormányzati Hivatal létrehozásáról szóló
MÓDOSÍTOTT MEGÁLLAPODÁS

(egységes szerkezetben)

Hatályos: 2025. június 1. napjától

Előzmények: 

„Bácsalmás Város Önkormányzatának Képviselő-testülete (6430 Bácsalmás, Gróf Teleki J. u. 4-8. képviseli: Németh Balázs polgármester)  
Csikéria Község Önkormányzatának Képviselő-testülete (6424 Csikéria, Kossuth u. 113. képviseli: Neszvecskóné Bugány Erika polgármester),
Mátételke község Önkormányzatának Képviselő-testülete, (Mátételke, Kossuth utca 2. képviseli: Bényi Józsefné polgármester, 
Bácsszőlős község Önkormányzatának Képviselő-testülete (Bácsszőlős, Kossuth utca 16. képviseli Szarvas Róbert Norbert) polgármester) 
Magyarország helyi önkormányzatairól szóló 2011. évi CLXXXIX. tv. 84-86 §-aira való tekintettel, az önkormányzatok működésével, valamint a polgármester vagy a jegyző feladat-és hatáskörébe tartozó ügyek döntésre való előkészítésével és végrehajtásával kapcsolatos feladatok ellátására, továbbá az önkormányzatok egymás közötti és az állami szervekkel történő együttműködés összehangolásában való közreműködésre 2013. március 1. napjával határozatlan időre közös önkormányzati hivatalt hozott létre. 

Mátételke a 70/2024.(X.11.) Mátételke öh. számú határozatában kifejezte szándékát arra vonatkozóan, hogy a Bácsalmási Közös Önkormányzati Hivatalból ki kíván válni és egyben kezdeményezte a közös hivatali megállapodás módosítását. Mátételke község 71/2024. (X.11.) Mátételke k. öh alapján 2025. január 1. napjával csatlakozni kíván a Kunbaja és Tataháza által alkotott Közös Önkormányzati Hivatalhoz. 

Bácsszőlős a 72/2024.(X.30.) Ökth. számú határozatában fejezte ki szándékát arra vonatkozóan, hogy a Bácsalmási Közös Önkormányzati Hivatalból ki kíván válni és egyben kezdeményezte a megállapodás módosítását, valamint 2025. január 1. napjával csatlakozni kíván a Kunbaja és Tataháza által alkotott Kunbajai Közös Önkormányzati Hivatalhoz. 

A Bácsalmási Közös Önkormányzati Hivatalt létrehozó negyedik település, Csikéria továbbra is a Bácsalmási Közös Önkormányzati Hivatalhoz kíván tartozni.” 

Bácsalmás Város Önkormányzatának képviselő-testülete a (224/2024.(XI.14.) Bácsalmás v.öh. számú határozattal, Csikéria Községi Önkormányzat képviselő-testülete a 62/2024.(XI.14.) Ökh.sz. határozattal megállapodtak abban, hogy a 4 település képviselő-testületének részvételével 2013. február 11. napján létrehozott, 2013. március 1. napjától hatályos, többször módosított, Bácsalmási Közös Önkormányzati Hivatal létrehozásáról szóló megállapodást a Polgári Törvénykönyvről szóló 2013. évi V. törvény (a továbbiakban Ptk.) 6:191. § (1) bekezdése alapján közös megegyezéssel módosítják és 2025. január 1-i hatállyal új, módosításokkal egységes szerkezetbe foglalt megállapodást fogadtak el Bácsszőlős és Mátételke községek kilépésére tekintettel.

1). Közös Önkormányzati Hivatal elnevezése:
Bácsalmási Közös Önkormányzati Hivatal 
A közös önkormányzati hivatal székhelye: 6430. Bácsalmás, Gróf Teleki J. u. 4-8. 
Az igazgatási munka folyamatos ellátásához szükséges személyi és tárgyi feltételek, a nem hivatali székhely településeken az ügyfélfogadás biztosítására a közös önkormányzati hivatal által létrehozott állandó kirendeltség működik Csikéria településen. 
 A Kirendeltség neve, címe: 
Bácsalmási Közös Önkormányzati Hivatal Csikériai Kirendeltsége, 6424 Csikéria, Kossuth utca 113.

2.) Közös Önkormányzati Hivatal létszáma összesen: 32 fő köztisztviselő, 7 fő munkatörvénykönyves alkalmazott, 2,5 fő közalkalmazott.

 Közös önkormányzati hivatal felépítése:
Jegyző: 1 fő
Aljegyző 1 fő
Köztisztviselő:  30 fő.
Gondnokság: 3 fő
Konyha: 2,5 fő
projektmenedzsment 4 fő

Felépítés, létszámmegoszlás: 
Bácsalmás székhelytelepülésen foglalkoztatottak: 
Jegyző: 1 fő 
Aljegyző: 1 fő
Köztisztviselő: 28 fő főállású 
Gondnokság: 3 fő 
Projektmenedzsment : 3 fő

Csikériai Kirendeltségen foglalkoztatottak: 
Köztisztviselő: 4 fő főállású 
Konyha:      2 fő főállású közalkalmazott
                   1 fő 4 órás részmunkaidős közalkalmazott
Projektmenedzsment 1 fő

3.) A közös önkormányzati hivatalt a székhely önkormányzat képviselő-testülete, annak mindenkori polgármestere irányítja. 

4.) A közös önkormányzati hivatal vezetője a jegyző. 

b) Jegyzői, aljegyző jogviszony megszűnése, betöltetlensége esetén:
A jegyzői, aljegyzői álláshelyet nyilvános pályázat útján kell betölteni. A pályázati eljárás előkészítésével és lefolytatásával kapcsolatos feladatokat a székhely önkormányzat polgármestere látja el. 
A jegyzőt a székhely önkormányzat polgármestere a közös hivatalt létrehozó települések polgármestereinek lakosságszám-arányos többségi döntésével nevezi ki, menti fel.

 A székhely önkormányzat polgármestere az aljegyzőt a jegyző javaslatára nevezi ki.   A kinevezés határozatlan időre szól. 
A jegyző gyakorolja a munkáltatói jogokat a közös önkormányzati hivatal köztisztviselői és munkavállalói tekintetében, továbbá gyakorolja az egyéb munkáltatói jogokat az aljegyző tekintetében. 

A jegyzőt az aljegyző helyettesíti, ellátja a jegyző által meghatározott feladatokat. 
A jegyző, aljegyző és a hivatal székhelytelepülése, valamint a kirendeltségek ügyfélfogadása napjait a közös önkormányzati hivatal szervezeti és működési szabályzata tartalmazza.

A jegyző vagy, az aljegyző vagy a jegyző által megbízott köteles a képviselő-testületek ülésén részt venni és ott a szükséges tájékoztatást megadni. A jegyző évente beszámol a képviselő-testületeknek a közös hivatal működéséről. 

5.) A közös önkormányzati hivatal folyamatos működtetéséhez - személyi, illetve dologi, fenntartási költségeihez - a két település a jóváhagyott éves költségvetés alapján, a településeken ténylegesen felmerülő költségek szerint járul hozzá.
A közös önkormányzati hivatalnak a mindenkori állami költségvetésről szóló törvényben szereplő támogatásának elosztására az alábbiakban állapodnak meg:
· a teljes finanszírozásból levonásra kerül a jegyző, aljegyző bére, járulékai, dologi kiadásai, mely nagyságáról a közös önkormányzati hivatal költségvetése készítésekor egyeznek meg a települések

· Bácsalmást illeti meg a költségvetési törvény 2. melléklete szerinti – járási székhely önkormányzat esetében elismert hivatali létszám 2 főjére vonatkozó mindenkori támogatási összeg

· A fennmaradó támogatás összege lakosságarányosan kerül elosztásra. Amennyiben a felosztás szerinti összeg nem elegendő a székhely település vagy a kirendeltségek valamelyikének fenntartására, a hiányzó összeggel az érintett település hozzájárul a közös hivatal fenntartásához. 

A hozzájárulás 1/12-ed részét az önkormányzatok minden hónap 30. napjáig a közös önkormányzati hivatal számlájára utalják. A működtetéshez vállalt pénzügyi hozzájárulás nem teljesítésének esetére, az önkormányzatok a pénzforgalmi szolgáltatójuknak azonnali beszedési megbízás teljesítésére vonatkozó hozzájáruló, felhatalmazó nyilatkozatot adnak. 
A közös önkormányzati hivatal könyvelését a székhelytelepülés végzi. 

6.) A jelenlegi hivatalok technikai és egyéb eszközei, berendezési tárgyai leltár szerint - településenként -kerülnek a közös hivatal használatába. 
A felek megállapodnak abban, hogy a közös önkormányzati hivatal költségvetéséből beszerzett eszközök közös vagyont képeznek, arra a Ptk. Közös tulajdonra vonatkozó szabályait kell alkalmazni. A közös önkormányzati hivatal megszűnésekor vagy szétválásakor beszerzés helye szerint kerülnek a közös hivatalt létrehozó önkormányzatok tulajdonába.

7.) A közös önkormányzati hivatal költségvetését, zárszámadását a közös önkormányzati hivatalt létrehozó önkormányzatok képviselő-testületei ülésükön hagyják jóvá. A közös önkormányzati hivatal gazdálkodásáról az Áht. rendelkezései szerinti beszámolókat kell készíteni. 

8.) A közös önkormányzati hivatal feladata:
a.) a helyi önkormányzatok működése, az önkormányzati ügyek és az államigazgatási feladatok és hatáskörök ellátása,
b.) az önkormányzati testületi szervekhez kapcsolódó adminisztrációs feladatok ellátása,
c.) az önkormányzati képviselők munkájának segítése,
d.) a vezetést segítő funkciók ellátása,
e.) belső munkaszervezési igazgatási feladatok ellátása,
f.) előkészíteni és végrehajtani a testületi szervek önkormányzati döntéseit, a polgármesterek irányítása és a jegyző operatív vezetése mellett,
g.) ellátni a központi állami szervek megbízásából az önkormányzat számára hatáskört megállapító jogszabályok végrehajtásaként az államigazgatási feladatokat,
h.) előkészíteni döntésre az államigazgatási ügyeket és gondoskodni e döntések végrehajtásának megszervezéséről,
i.) a kötelező feladatként jelentkező államigazgatási és önkormányzati ügyek intézése,
j.) az önkormányzatok, valamint az önálló, illetve részben önálló, szakfeladaton működtetett intézmények költségvetésének végrehajtásával kapcsolatos operatív feladatok.
k.) nemzetiségi önkormányzatok működésével kapcsolatos feladatok ellátása – megállapodás alapján
m.) Csikéria településen főzőkonyha működtetése

A Közös Önkormányzati Hivatal Csikéria községben az alábbi ügyeket intézi helyben:
- Képviselő-testületi ülések előkészítése, a képviselő-testület és a polgármester működésével kapcsolatos igazgatásszervezési teendők,
- az önkormányzat gazdálkodásával, vagyongazdálkodásával kapcsolatos feladatok
- képviselő-testület hatáskörébe tartozó segélyezési ügyek
- nemzetiségi önkormányzatok működésével kapcsolatos teendők teljes körű intézése
- jegyzői hatáskörbe tartozó segélyezési ügyek
- adóügyek teljes körű ügyintézése
- gyámhatósági ügyekben megkeresésre környezettanulmány készítése
- hagyatéki ügyintézés
- közfoglalkoztatás
- kifüggesztéssel és egyéb közzététellel kapcsolatos feladatok
- statisztikai adatszolgáltatások
- iktatás, irattározás,
- egyéb kötelező feladatként jelentkező önkormányzati és államigazgatási ügyek 

9.) A jegyző feladatai:
a.) Ellátja a Képviselő-testületek, a bizottságok és a települési képviselők működésével kapcsolatos igazgatási feladatokat, a polgármester feladat- meghatározásait figyelembe véve az ülések adminisztratív előkészítésének megszervezése (testületi meghívók elkészíttetése, azok időbeni kiküldése, az ülésterem előkészíttetése) a napirendek tartalmi és formai előkészítése, az előterjesztések eljuttatása a címzetthez.
b.) Biztosítja az előterjesztések igazgatási szakmai színvonalát, a szükséges információk begyűjtését és feldolgozását.
c.) Előkészíti a határozati javaslatokat és rendelet-tervezeteket.
d.) Ellátja azokat az államigazgatási feladatokat és hatásköröket, amelyeket törvény, kormányrendelet a jegyzőnek címez.
e.) A polgármesterek hatáskörébe tartozó államigazgatási döntések előkészítése és végrehajtása.
f.) Köteles a jegyző vagy, az aljegyző, vagy megbízottja az érintett képviselő-testület ülésén jelen lenni és ott a szükséges tájékoztatást megadni.
g.) Évente beszámol a képviselő-testületeknek a közös önkormányzati hivatal munkájáról a zárszámadást tárgyaló képviselő-testületi ülésen.
h.) Köteles a jegyző vagy, az aljegyző, vagy megbízottja az egyes településeken történő ügyfélfogadást biztosítani e megállapodás alapján. 
i.) A hatáskörébe tartozó ügyekben szabályozza a kiadmányozás rendjét.
j.) Dönt a hatáskörébe utalt ügyekben.

10.) A közös önkormányzati hivatalt létrehozó önkormányzatok megállapodnak abban, hogy a közös önkormányzati hivatalnál foglalkoztatott köztisztviselők illetménye tekintetében a mindenkori törvényi vagy a képviselő-testületek által megállapított illetményalapot alkalmazzák.
A közös önkormányzati hivatal köztisztviselői és munkavállalói tekintetében az egyéb adható juttatásokról együttes ülésen elfogadott határozatban rendelkeznek.

11.) A közös önkormányzati hivatalhoz tartozó köztisztviselőket a jegyző nevezi ki a mindenkori hatályos szakmai előírások figyelembevételével, a közös önkormányzati hivatalt létrehozó illetékes település polgármesterének egyetértésével.

12.) A közös önkormányzati hivatal köztisztviselő tekintetében a Mötv. 81. §. (3) bekezdés b.) pontjában meghatározott egyéb munkáltatói jogok gyakorlása során a jegyző minden esetben beszerzi a közös önkormányzati hivatalt létrehozó illetékes település polgármesterének egyetértését.

13.) A jegyző tekintetében az egyéb munkáltatói jogok közül a jutalmazás és bérfejlesztés tekintetében a hatáskört a közös önkormányzati hivatalt létrehozó települések polgármesterei együttesen gyakorolják. Ezen túli egyéb munkáltatói jogokat a székhely település polgármestere gyakorolja, a közös önkormányzati hivatalt létrehozó települések polgármestereinek egyetértésével.
Csikéria község Önkormányzata polgármesterét megilleti az a jog, hogy a Bácsalmási Közös Önkormányzati Hivatal által intézett, önkormányzatukat érintő ügyekben irányítási jogukat a jegyző tekintetében gyakorolják. 
14.) A közös önkormányzati hivatal működésével, a működés ellenőrzésével kapcsolatos rendkívüli feladatok érdekében egyeztető üléseket a közös önkormányzati hivatalt létrehozó települések bármely polgármesterének vagy képviselő-testületének téma, időpont, helyszín megjelöléssel készített indítványára a székhely település polgármestere 3 napon belül intézkedik a kezdeményezéstől számított 15 napon belülre történő összehívásáról.

15.) A közös hivatal működésének ellenőrzését a polgármesterek közösen gyakorolják.

16.) A képviselő-testületek mindegyikének minősített többséggel hozott döntése szükséges:
- a megállapodás jóváhagyásához,
- a megállapodás módosításához,
- a közös önkormányzati hivatalhoz történő csatlakozáshoz való hozzájáruláshoz,
- azokban az ügyekben, amelyeket törvény ír elő.

17.) A közös önkormányzati hivatalból való kiválásról, annak bejelentésére az Mötv. 85.§ (3) bekezdését kell alkalmazni, mely szerint a közös önkormányzati hivatalhoz csatlakozni, abból kiválni az általános önkormányzati választások után, 60 napon belül történő megállapodással lehet. 
A kiválást követően a kivált községgel az elszámolást egy hónapon belül kell elkészíteni.

18.) A hivatalban és a kirendeltségeken megszüntetett munkavállalói jogviszonyból eredő kötelezettségeket a székhely, illetve az illetékes kirendeltség helye szerinti önkormányzat viseli.

19.) Vitás kérdések tisztázása elsősorban a felek egymás közötti egyeztetéssel, megállapodással történik. Ennek eredménytelensége esetén bírósághoz lehet fordulni. 

Bácsalmás, 2025. május  …... 

A megállapodás módosítását 

Bácsalmás Város Önkormányzatának Képviselő-testülete a 129/2025. (V. .27.) Bácsalmás v. öh. számú határozatával fogadta el.

Csikéria Község Önkormányzatának Képviselő-testülete ……./2025.(V.…….) Ökh. számú határozatával fogadta el.«

